王冕
江南妇
江南妇，何辛苦！田家淡泊时将暮，敝衣零落面如土。
馌彼南亩随夫郎，夜间织麻不上床。
织麻成布抵官税，力田得米归官仓。
官输未了忧枵腹，门外又催私债促。
大家揭贴出陈帐，生谷十年还未足。
长儿五岁方离手，小女三周未能走。
社长呼名散户田，下季官盐添两口。
舅姑老病毛骨枯，忍饥忍寒蹲破庐。
残年无物做慈孝，对面冷泪空流珠。
燕赵女儿颜如玉，能拨琵琶调新曲。
珠翠满头金满臂，日日春风嫌酒肉。
五侯七贵争取怜，一笑可得十万钱。
归来重藉锦绣眠，罗帷暖拥沈麝烟。